Povzetek

Evropska unija in njene države članice od izročitve Macaa Ljudski republiki Kitajski leta 1999 pozorno spremljajo gospodarski in politični razvoj v Posebnem upravnem območju (PUO) Macao po načelu „ena država, dva sistema“. Komisija v skladu s svojo zavezo Evropskemu parlamentu iz leta 1999 izdaja letno poročilo o napredku Macaa. To je dvanajsto takšno poročilo, ki zajema razvoj v letu 2013.

EU meni, da je načelo „ena država, dva sistema“, ki je zapisano v ustavi Macaa, tudi v letu 2013 dobro delovalo. Pravice in temeljne svoboščine prebivalcev Macaa so se spoštovale. Gospodarska politika je ob upoštevanju načel pravne države še naprej temeljila na tržnih načelih. Dosežen je bil dodaten napredek pri spodbujanju preglednosti in dobrega upravljanja.

Sistem političnega upravljanja Macaa je postal bolj demokratičen, saj je pridobil dodatne neposredno voljene sedeže na volitvah zakonodajne skupščine leta 2013. EU upa, da bo na tem področju doseženega še več napredka, ki bo vodil v uvedbo splošnih volitev glavnega upravitelja in zakonodajne skupščine. Zavzema se za sodelovanje z Macaom, da se okrepi sodstvo in izboljša regulativni in institucionalni okvir za poslovanje.

Dvostranski odnosi med EU in Macaom so se še naprej poglabljali. Leta 2013 sta EU in Macao praznovala 20. obletnico začetka veljavnosti Sporazuma o trgovini in sodelovanju. Obletnico je zaznamoval obisk predsednika Evropske komisije Joséja Manuela Barrosa v Macau novembra 2013. Trgovinski in naložbeni odnosi so se močno razširili in so večinoma potekali brez težav. EU in Posebno upravno območje Macao sta podpisala horizontalni sporazum o letalskih storitvah ter s tem oblikovala vseevropski pravni okvir za razvoj odnosov na področju civilnega letalstva z Macaom.

Politični razvoj

2013 je bilo četrto v mandatu macajskega glavnega upravitelja Fernanda Čuija. Strateške prednostne naloge vlade še naprej ostajajo diverzifikacija gospodarstva, krepitev regionalnega sodelovanja v delti Biserne reke, stiki s portugalsko govorečimi državami in obravnavanje vprašanja življenjskih razmer.

V svojem letnem političnem nagovoru zakonodajni skupščini 15. novembra 2013 je glavni upravitelj dejal, da je ob močni podpori centralne vlade in usklajenih prizadevanjih vlade in prebivalcev Macaa območju uspelo odpraviti notranje in zunanje težave, kar je privedlo do stalnega socialnega, političnega, gospodarskega in kulturnega razvoja.

Vlada Macaa je še naprej delovala po načelu „postaviti ljudi na prvo mesto“ ter si prizadevala za izboljšanje politik, ki vplivajo na vidike blaginje prebivalcev, in spodbujanje gospodarske diverzifikacije. Glavni upravitelj je poudaril potrebo po izboljšanju javne uprave, odgovornosti, preglednosti in varovanja svobode tiska ter po krepitvi pravne države.

Na volitvah v zakonodajno skupščino 15. septembra 2013 je bil dosežen postopen napredek na področju politične reforme. Število članov zakonodajne skupščine se je povečalo z 29 na 33, z dvema novima sedežema za geografske volilne enote in dva nova neposredno izvoljena sedeža funkcionalnih volilnih enot, ki zastopata interesne skupine podjetij in delavcev ter področja socialne pomoči, izobraževanja, kulture in športa. Macajski volivci so izvolili predstavnike za 14 od 33 sedežev v skupščini. To je bil sicer skromen, vendar pozitiven korak v smer krepitve demokratičnih temeljev vlade PUO Macao.

Ker macajsko pravo ne predvideva, da bi posamezni kandidati kandidirali s podporo političnih strank, so kandidati kandidirali kot del liste. Skupaj je 145 kandidatov kandidiralo na 20 listah, ki so se potegovale za glasove 277 153 registriranih volivcev. Volilna kampanja je trajala dva tedna ob veljavi strogih pravil in pod nadzorom odbora za volilne zadeve. Pojavile so se domneve, da odbor ni bil popolnoma nepristranski. Javno tožilstvo je predlagalo pregled vloge odbora in podaljšanje obdobja kampanje z dveh na štiri tedne.

Volitev se je udeležilo 55 % registriranih volivcev v Macau (oziroma 151 881 oseb), kar je 5 % manj kot na volitvah leta 2009 in pomeni najmanjšo volilno udeležbo od leta 2001. Kandidati, ki podpirajo trenutno vodstvo, so dobili 23 sedežev (12 geografskih in 11 za funkcionalne volilne enote), kar je velika večina. Glede na to, da glavni upravitelj neposredno imenuje člane za nadaljnjih sedem sedežev, lahko vlada računa na podporo skoraj vseh članov skupščine.

Marca 2013 je odbor Združenih narodov za človekove pravice pregledal macajsko ratifikacijo Mednarodnega pakta o državljanskih in političnih pravicah. V svojih sklepih je pozval vlado Macaa, naj v enem letu predloži načrt „za določitev časovnega razporeda prehoda na volilni sistem, ki bo temeljil na splošni in enakopravni volilni pravici ter vsem državljanom omogočil uživanje pravice glasovati ali kandidirati na volitvah.“ EU podpira ta cilj.

Leta 2013 je bila svoboda izražanja v Macau na splošno spoštovana. Posamezniki so še naprej uveljavljali svobodo izražanja brez ovir, tiskani in elektronski mediji pa so objavljali široko paleto različnih stališč. Med zadnjimi volitvami v Macau so mediji razširjali informacije o volitvah in političnih platformah različnih volilnih list, prav tako pa so volivce osveščali o perečih vprašanjih. Še vedno obstajajo nekateri pomisleki glede svobode tiska in vladne politike glede dostopa novinarjev do vladnih informacij. Hongkonškim novinarjem iz opozicijskih medijev (med njimi časniku Apple Daily) je bil v dveh primerih zavrnjen vstop v Macao. Družbeni mediji pa so še naprej svobodno delovali in se živahno razvijali.

Pozornost je zlasti potrebna na področju spodbujanja preglednosti in dobrega upravljanja, kar je razvidno iz več odmevnih primerov korupcije. Leta 2013 je protikorupcijska komisija Macaa poročala, da je v letu 2012 obravnavala 1 279 zadev, vključno z 852 novimi pritožbami, kar je 8-odstotno povečanje glede na leto poprej. Javno tožilstvo je začelo preiskavo v 183 zadevah, kar je 71 zadev več kot leta 2011 in kaže na naraščajoč trend, ki se je začel leta 2010. Skoraj 60 % zadev, ki so bile zabeležene leta 2012, so vložili pritožniki, ki so predložili svoje osebne podatke. To kaže, da so državljani bolj kot prej pripravljeni prijaviti kazniva dejanja in so bolj seznanjeni s svojimi pravicami.

Gospodarski razvoj

Gospodarstvo Macaa je v letu 2013 doseglo krepko rast v višini 11,9 % BDP, kar je več kot 9,1 % v letu 2012. To rast je poganjal predvsem močan izvoz storitev, povezanih z igralniškim in turističnim sektorjem. Poraba investicijskih sredstev se je prav tako solidno povečala zaradi gradnje novih hotelov in socialnih stanovanj. Inflacija je ostala relativno visoka, in sicer na ravni 5,5 %[1]. To je bila posledica inflacijskega pritiska višjih uvoznih cen primarnih proizvodov in živahne gospodarske dejavnosti.

Turizem je bil uspešen v celotnem letu 2013, z 29,3 milijona obiskovalcev, kar je povečanje za 4,6 % v primerjavi s prejšnjim letom. Obiskovalci s celinske Kitajske so predstavljali 63,5 % turistov, ki zagotavljajo pomembne spodbude za močno gospodarsko rast Macaa. Prihodek igralnic je močno narasel, in sicer za 18,6 % na 390 milijard MOP v letu 2013[2]. Macao je še vedno največji trg igralništva na svetu, pri čemer gre za položaj, ki ga zaseda od leta 2006.

Ob izkoriščanju igralniškega turizma je Macao še naprej razvijal svoj konferenčni in razstavni sektor ter njegove ustvarjalne in kulturne industrije. Gostil je več sejmov, konferenc in dogodkov na novih področjih, kot so avtomobili, jahte, zrakoplovi, okolje in medicinske raziskave. Da bi privabili turiste, so upravljavci igralnic zgradili nakupovalna središča visokega cenovnega razreda in dodali različne razvedrilne predstave. Za veliko drugih azijskih mest je Macao še vedno vzor zgodbe o uspehu.

Macajski igralniški in turistični sektor naj bi se v prihodnjih letih še razširil. Leta 2013 se je gradilo 10 novih hotelov s približno 4 300 sobami. Poleg tega je bilo vladi v odobritev predloženih 18 vlog za gradnjo hotelov z 18 500 sobami. Te nove zmogljivosti se bodo pridružile že obstoječim 26 000 hotelskim sobam v Macau, kar pomeni, da se bodo do leta 2018 hotelske zmogljivosti skoraj podvojile in dosegle 49 000 sob.

Za obvladovanje rasti v sektorju igralništva je vlada omejila število igralnih miz. Zgornja meja 5 500 igralnih miz je bila dosežena konec leta 2012. Leta 2013 se je vlada odločila odobriti 250 novih igralnih miz za dva upravljavca igralnic in njuni novo zgrajeni igralniški središči. Obdržala je politiko, v skladu s katero se nove igralne mize odobrijo v sorazmerju z obsegom neigralniških dejavnosti (denimo nakupovanja, konferenc, razvedrilnih predstav itd.), ki jih bo upravljala nova igralnica. Glede na hitro rast igralništva si je Macao zelo prizadeval, da bi se sektor igralništva razvijal v ustreznih okvirih in napredoval pri izpolnjevanju standardov Projektne skupine za finančno ukrepanje (FATF). EU spodbuja macajske oblasti, naj izvedejo vse potrebno za ukrepanje proti tveganjem v sektorju igralništva, in je v zvezi s tem pripravljena na pogovore.

Kljub prizadevanjem vlade Macaa se gospodarska struktura v zadnjih letih ni bistveno diverzificirala. Prispevek igralništva k BDP je vedno bolj naraščal, in sicer z 32,3 % v letu 2009 na 45,9 % v letu 2012.[3] Četrtina njegove skupne delovne sile je bila zaposlena na področju iger na srečo in razvedrilnih dejavnosti. Vlada se pri davčnih prihodkih opira predvsem na davek od iger na srečo. Upravljavci igralnic plačajo 35 % svojih bruto prihodkov od igralništva kot davek od iger na srečo, ki je v letu 2013 prispeval 81 % davčnih prihodkov Macaa[4].

Zaradi močne rasti igralniškega sektorja v letu 2013 se je Macao soočal s pomanjkanjem človeških virov. Večino leta je bila brezposelnost izredno nizka in je znašala 1,8 %. Macao se je zato za zadovoljitev potreb rastočega gospodarstva močno zanašal na tuje delavce in strokovnjake. Število tujih delavcev, ki vključujejo tako nemacajske delavce, ki prebivajo v Macau na podlagi vizuma ali dovoljenja za delo, kot tudi delavce, ki zaradi dela prečkajo mejo, se je do konca leta 2013 povečalo na rekordno visoko raven 137 838 oseb, kar je 37 % celotne delovne sile. Medtem ko je poslovni sektor pozival k prožnejši ureditvi uvoza delovne sile za zmanjšanje pomanjkanja delavcev, so sindikati vztrajali pri ohranitvi zaščitnih ukrepov v korist lokalnih delavcev in rezerviranju nekaterih ključnih delovnih mest, kot so krupjeji v igralnicah, za lokalno prebivalstvo. V svojem političnem nagovoru za leto 2014 je glavni upravitelj potrdil, da bo vlada ohranila sedanjo politiko, ki daje prebivalcem prednost pri dostopu do delovnih mest, in zagotovil, da nerezidenti ne bodo mogli delati kot krupjeji.

Oktobra 2013 je vlada Macaa opravila prvo javno posvetovanje o minimalni plači za nekatere poklice. Posvetovanje je predlagalo minimalne plače za dva poklica – varnostnike in vratarje, ki jih zaposlujejo družbe za upravljanje nepremičnin. Macao je edina jurisdikcija v Ljudski republiki Kitajski, ki nima zakonsko določene minimalne plače.

Zaradi možnosti, ki jih regionalno povezovanje nudi za gospodarsko diverzifikacijo, je to prednostna naloga politik vlade. Sporazum o tesnejšem gospodarskem partnerstvu (CEPA) med Posebnim upravnim območjem Macao in celinsko Kitajsko, ki bo povsem liberaliziral trgovino do konca leta 2015, je ostal ključno orodje. 30. avgusta 2013 sta obe strani podpisali Dodatek X, ki bo zagotovil lažji dostop macajskih družb v 28 storitvenih sektorjih in podsektorjih v celinski Kitajski. Od začetka njegovega izvajanja leta 2004 do konca julija 2013 je bilo macajskim ponudnikom storitev skupno izdanih 435 potrdil. Trenutno obstaja 383 ukrepov liberalizacije v zvezi s trgovino s storitvami v okviru sporazuma CEPA.

Razvoj posebne ekonomske cone na otoku Hengqin v Macaevi sosednji občini Zhuhai na celini je pozitiven rezultat sodelovanja z Guangdongom na podlagi okvirnega sporazuma o sodelovanju med Guangdongom in Macaom. Industrijski park Macao-Guangdong na otoku Hengqin je pritegnil močen poslovni interes podjetij s celine in tujih družb. Skupno je bilo prejetih 89 vlog za ustanovitev podjetja v industrijskem parku, zlasti v turizmu ter sektorjih visoke tehnologije, kulture, medicinske opreme in finančnih storitev. Novi kampus macajske univerze na Hengqinu je bil prav tako zaključen 20. julija 2013. Čeprav novi kampus macajske univerze leži na celinskem ozemlju, bo v pristojnosti organov PUO Macao.

Macao je še naprej izkoriščal svojo vlogo središča za sodelovanje in trgovino med Kitajsko in portugalsko govorečimi državami. V letu 2013 se je zgodilo več pomembnih dogodkov. Najpomembnejši je bila četrta ministrska konferenca foruma za gospodarsko sodelovanje med Kitajsko in portugalsko govorečimi državami od 5. do 6. novembra.

Sodelovanje med EU in Macaom

Leta 2013 sta EU in Macao praznovala 20. obletnico začetka veljavnosti Sporazuma o trgovini in sodelovanju med EU in PUO Macao. Vrhunec obletnice je bil obisk predsednika Evropske komisije Joséja Manuela Barrosa 23. novembra. Predsednik José Manuel Barroso se je srečal z glavnim upraviteljem Macaa Fernandom Čuijem in drugimi člani vlade PUO Macao. Skupaj z glavnim upraviteljem je govoril na slavnostni javni konferenci in otvoril razstavo fotografij evropskih prestolnic. Macajska pošta je izdala dve posebni jubilejni poštni znamki.

Skupni odbor, ustanovljen na podlagi dvostranskega sporazuma med EU in Macaom, se je sestal v Macau 15. novembra 2013. Ocenil je pozitivni splošni razvoj v dvostranskih odnosih vse od začetka veljavnosti sporazuma. Trgovina je cvetela, razvila pa se je široka paleta dejavnosti sodelovanja, in sicer na področjih, ki segajo od pravnih zadev do izobraževanja, raziskav in usposabljanja tolmačev. Odbor je razpravljal tudi o sodelovanju na davčnem področju, pri čemer je upošteval razvoj mednarodnih dogodkov glede samodejne izmenjave informacij med davčnimi organi. Na dnevnem redu so bila tudi vprašanja v zvezi z zaščito pravic intelektualne lastnine in vladnimi naročili, vključno s Sporazumom Svetovne trgovinske organizacije o vladnih naročilih, ter regionalno povezovanje. Izražen je bil vzajemni interes za sodelovanje na novih področjih, kot so kultura, ustvarjalne industrije in varstvo okolja. Macajska vlada je predstavila predloge za nadaljnje dejavnosti na področjih pravnega sodelovanja, varstva okolja, boja proti trgovini z ljudmi ter kulturnih in ustvarjalnih industrij.

EU in PUO Macao sta na slovesnosti 23. novembra 2013 podpisala horizontalni sporazum o nekaterih vidikih zračnega prevoza. Slovesnosti ob podpisu sta prisostvovala glavni upravitelj Macaa Fernando Čui in predsednik Evropske komisije José Manuel Barroso. Sporazum bo ponovno vzpostavil pravno varnost za 15 obstoječih dvostranskih sporazumov o zračnem prevozu med Macaom in posameznimi državami članicami EU ter zagotovil trdno osnovo za razvoj odnosov na področju letalstva med EU in Macaom.

Dvostranska trgovina med EU in Macaom se je leta 2013 zelo povečala. Skupna dvostranska trgovina se je povečala za 28,3 % in dosegla 656,5 milijona EUR[5]. Izvoz EU v Macao se je povečal za 37 % na 542 milijonov EUR, saj je trdno gospodarstvo Macaa potrebo po uvozu povečalo. Pri izvozu iz EU so prevladovali letala, usnjeni izdelki in pijače (predvsem vino). Uvoz v EU iz Macaa je ostal stabilen v višini 114,5 milijona EUR. Leta 2013 je EU zabeležila presežek trgovinske bilance z Macaom v višini 428 milijonov EUR. Za Macao je bila drugi največji vir uvoza za Kitajsko, saj je ta leta 2013 predstavljal 23 % njegovega celotnega uvoza[6].

Macajsko-evropska gospodarska zbornica je bila ustanovljena leta 2013. Slovesno otvoritev je 23. novembra vodil Predsednik Evropske komisije José Manuel Barroso. Pred ustanovitvijo macajsko-evropske zbornice je Evropska gospodarska zbornica v Hongkongu organizirala sodelovanje EU na dveh vodilnih letnih dogodkih v Macau – macajskem naložbenem forumu ter mednarodnem okoljskem forumu in razstavi. Skupni paviljon EU na teh dogodkih je zagotovil znatno prepoznavnost in odmevnost podjetij iz EU. Oba dogodka sta služila tudi kot dobra priložnost za mreženje za obiskovalce iz celinske Kitajske.

Akademski program EU-Macao je po uvedbi decembra 2012 organiziral prve dejavnosti. Program, ki ga upravlja konzorcij pod vodstvom Univerze v Macau, je organiziral različne seminarje, priredil veliko konferenco ob 20. obletnici dvostranskega sporazuma med EU in Macaom, organiziral več dogodkov ob obisku predsednika Joséja Manuela Barrosa ter organiziral uspešno simulacijo zasedanja Evropskega sveta pod nazivom „Model EU“.

EU in Macao sta še naprej usposabljala dvojezične kitajsko-portugalske tolmače na podlagi memoranduma o soglasju, podpisanega leta 2012. Usposabljanje tolmačev je potekalo v Macau in Bruslju ter je trajalo pet mesecev.

Decembra 2012 je bila na sedežu Evropske komisije otvoritev fotografske razstave o Macau z naslovom „Bridging Time“ (čas povezovanja). Razstava je bila podaljšana do junija 2013.

EU bo še naprej negovala svoje odnose s PUO Macao, povečala število gospodarskih in trgovinskih povezav, okrepila sodelovanje s podjetji in civilno družbo ter spodbujala mobilnost in izmenjave s prebivalci Macaa. Ključne prednostne naloge za leto 2014 vključujejo pravno sodelovanje, varstvo okolja, boj proti trgovini z ljudmi, kulturne izmenjave in akademsko sodelovanje. EU je v okviru svojega sodelovanja z Macaom za diverzifikacijo njegovega gospodarstva predlagala vzpostavitev dialoga o regulativnem okviru za spodbujanje trgovine in naložb, vključno s konkurenco, vladnimi naročili, regulativnimi postopki in pravicami intelektualne lastnine. Prav tako si želi sodelovati z Macaom pri spodbujanju poslovnih interesov EU v posebni ekonomski coni Hengqin in drugih vodilnih gospodarskih pobud.

[1] Vsi ekonomski kazalniki v zvezi z gospodarstvom Macaa so uradni statistični podatki, ki jih je izdala služba za popis prebivalstva in statistiko vlade PUO Macao.

[2] Vir: urad za nadzor in usklajevanje igralništva vlade PUO Macao.

[3] Vir: služba za popis prebivalstva in statistiko vlade PUO Macao.

[4] Vir: urad za finančne storitve vlade PUO Macao.

[5] Vir: Eurostat (podatkovna zbirka Comext).

[6] Vir: služba za popis prebivalstva in statistiko vlade PUO Macao.